Sagunt celebra un certamen de pesca tradicional amb rall
08 d’agost 2018

![Imagen 1](/media/pl1nsf5h/89maq_pesca_rall_06.jpg)![Imagen 2](/media/vovg5qse/89maq_pesca_rall_05.jpg)

Dissabte 11 d'agost, a partir de les 10 hores, la platja del Port de Sagunt serà l'escenari del concurs i exhibició de pesca tradicional amb rall que organitza l'Associació de Pescadors amb Rall de Morvedre i La Plana Baixa El Corball en col·laboració amb l'Ajuntament de Sagunt, a través de les delegacions de Cultura i de Platges, i de la Generalitat Valenciana. La mostra d'esta disciplina de pesca mil·lenària i mediterrània comptarà amb un concurs per als associats a primera hora i seguidament una exhibició en l'arena (al costat del pantalà) sobre les diferents formes de tirar la xarxa a l'aigua.

![](/media/1rgc3zvg/89c_pesca_rall_04.jpg)  

L'alcalde de Sagunt, Quico Fernández, ha manifestat que malgrat que hi ha molta gent que practica esta activitat esportiva tradicional, per a molta és desconeguda **“i per això agraïm a l'associació El Corball que ens proposaren esta activitat, per a també demostrar que la platja no és sol un lloc d'oci en el sentit més tradicional de la paraula, sinó que a més ha sigut sempre un lloc de treball i activitat pesquera”**. D'esta manera, l'alcalde ha declarat que en este sentit es pot barallar com una opció de futur a treballar des de l'Ajuntament **“i així aprofitar la platja com un espai que permeta moltíssimes activitats**”.

  

Per la seua part, el regidor de Cultura ha declarat que des de l'Ajuntament de Sagunt, amb motiu de la capitalitat cultural valenciana, **“pretenem amb esdeveniments com estos difondre les nostres arrels i la nostra cultura popular perquè tot el món les conega”**. Tarazona ha manifestat que este **“art de la pesca amb rall tan exclusiu i propi del mediterrani es mereix un reconeixement ja que s'ha practicat des de temps immemorials”** i ha convidat a gaudir de l'esdeveniment a totes aquelles persones que vulguen conéixer esta disciplina de la pesca.

  

La delegada de Platges, Mónica Caparrós, ha agraït a l'associació la proposta d'activitat ja que **“creiem que és una manera de recuperar un art tradicional perquè arribe a tot el món i també perquè els més xicotets i les més xicotetes ho descobrisquen i la gent més major puga recordar-ho”**.

![](/media/2roncdy4/89c_pesca_rall_01.jpg)  

El membre de l'associació El Corball, Salvador Queralt, ha donat les gràcies a l'Ajuntament per la col·laboració en la realització d'este esdeveniment i ha recordat que l'objectiu de l'associació és recuperar i promoure la pesca amb rall ja que estava desapareixent. Queralt ha declarat que l'associació, a més de practicar la pesca amb rall, impartix tallers en escoles per a ensenyar esta disciplina esportiva.

  

El rall és una disciplina de pesca tradicional i mil·lenària amb xarxa circular que es llança a mà en zones poc profundes, ja siga mar o riu, i pròpia del litoral valencià i mediterrani. Esta disciplina de pesca s'executa per part del pescador que agafa amb la canell de la mà esquerra el cordell i amb la mà dreta llança la xarxa o rall perquè s'ajunten els ploms de tot el perímetre de la xarxa i d'esta forma la bossa creada abraça i reté els peixos que es queden dins del cercle format per la xarxa. Des de 2011 el decret aprovat pel Consell de la Generalitat Valenciana per a recuperar la pesca amb rall regula la quantitat màxima de captures per persona i dia així com que durant els mesos de desembre, gener i febrer no es podrà pescar amb rall.​

![](/media/d34jtf1v/89c_pesca_rall_02.jpg)  
  

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-un-certamen-de-pesca-tradicional-amb-rall/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-un-certamen-de-pesca-tradicional-amb-rall/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-un-certamen-de-pesca-tradicional-amb-rall/ "Linked In")
*   [](mailto:?body=https://aytosagunto.es/va/actualitat/sagunt-celebra-un-certamen-de-pesca-tradicional-amb-rall/)